Jane Campion
Store norske leksikon,Kunst og estetikk,Film, TV og teater,Film og TV,Film og TV i Oseania
Jane Campion er en newzealandsk manusforfatter og filmregissør. Hun er New Zealands mest anerkjente og produktive filmskaper, og har vunnet en rekke priser verden over.
Campion ble utdannet ved Sydney College of the Arts og Australian School of Film and Television. Med bakgrunn fra kortfilm spillefilmdebuterte hun med Sweetie (1989) før An Angel at My Table (En engel ved mitt bord, 1990), basert på Janet Frames selvbiografiske trilogi, vakte oppmerksomhet og vant en rekke priser.Handlingen i det finstemte dramaet The Piano (1993), med Holly Hunter og Harvey Keitel, var lagt til 1850-årenes New Zealand. Filmen vant Gullpalmen under Filmfestivalen i Cannes og tre Oscar-priser, deriblant for beste manus, som hun skrev.Campions filmatisering av Henry James' roman The Portrait of a Lady (1996) hadde Nicole Kidman i hovedrollen, men både denne og Holy Smoke (1999) fikk heller lunken mottakelse. Bright Star (2009) var et visuelt og påkostet kostymedrama om poeten John Keats. I 2013 hadde første sesong av kriminal-serien Top of the Lake (2013-2017) premiere, hvor Campion sto for manus og regi.I 2021 ble Campion tildelt Sølvbjørnen under Filmfestivalen i Venezia og Golden Globe som beste regissør for The Power of the Dog, som også ble tildelt Golden Globe for beste dramafilm. Campion skrev også manus til filmen, etter romanen ved samme navn av Thomas Savage.I 2016 ble Campion slått til ridder i hjemlandet for sin langvarige innsats i filmens tjeneste. Les mer i Store norske leksikon Film på New Zealand spillefilm filmens historie